钦定古今图书集成/明伦汇编/氏族典/第203卷 > 高彦
## 钦定古今图书集成/明伦汇编/氏族典/第203卷 > 高彦

按《十国春秋》，吴越高彦，海盐人。初与同县沈夏受武
肃王意，密谋诛都将徐及，以其首归王。前后从征多
显功，擢海昌镇将。会湖州刺史李继徽弃郡奔淮南，
彦随王亲巡其地，王由是雅属意彦，题诗婴兰堂壁
云：“须将一片地，付与有心人。”及去，语彦曰：“我以此州
授汝矣，汝宜善抚之。”奏迁湖州制置使，旋升本州刺
史，遥领费州，加检校司空、渤海公。彦性淳厚，居湖十
一载，政尚宽简，民颇便之。天祐三年冬，与道场山僧
如衲诀别而卒。如衲口能容，拳手过膝，彦常以师礼
事之。